На основу Статута Градске општине Звездара („Службени лист града Београда“ број 43/08, 43/09, 15/10, 13/13, 36/13, 41/13-испр., 40/15 и 132/16), Одлуке о буџету Градске општине Звездара за 2017. годину (“Службени лист града Београда” број 132/16 и 8/17 и 50/17), члана 4. Одлуке о издвајању буџетских средстава за суфинансирање пројеката и програма цркава и верских заједница у 2017. години („Службени лист града Београда“ број 72/17) и члана 7. Правилника о критеријумима, мерилима, условима, начину и поступку доделе средстава за суфинасирање пројеката и програма цркава и верских заједница, председник Градске општине Звездара расписује

**ЈАВНИ КОНКУРС**

**РАДИ ПРИКУПЉАЊА ПРЕДЛОГА ЗА СУФИНАНСИРАЊЕ**

**ПРОЈЕКАТА ЦРКАВА И ВЕРСКИХ ЗАЈЕДНИЦА**

**ИЗ БУЏЕТА ГРАДСКЕ ОПШТИНЕ ЗВЕЗДАРА ЗА 2017. ГОДИНУ**

Јавни конкурс се расписује за пројекте цркава и верских заједница на територији Градске општине Звездара који се реализују у 2017. години.

Средства утврђена Одлуком о буџету Градске Општине Звездара за 2017. годину („Службени лист града Београда“ бр. 132/16, 8/17 и 50/17) за ове намене износе 800.000,00 динара са ПДВ-ом и распоређују се у оквиру Програма 15 – 0602 Опште услуге локалне самоуправе, програмска активност 0602-0001 Функционисање локалне самоуправе и градских општина, функционална класификација 130, економска класификација 481.

Средства за суфинансирање пројеката цркава и верских заједница предвиђена су за:

* текуће поправке и одржавање,
* пројекте адаптације,
* пројекте изградње и реконструкције.

Право подношења пријаве на Јавни конкурс имају \*традиционалне цркве и \*\*традиционалне верске заједнице са седиштем на територији општине Звездара.

\*Традиционалне цркве су оне које у Србији имају вишевековни историјски континуитет и чији је правни субјективитет стечен на основу посебних закона, и то: Српска Православна Црква, Римокатоличка Црква, Словачка Евангеличка Црква а. в., Реформатска Хришћанска Црква и Евангеличка Хришћанска Црква а. в.

\*\*Традиционалне верске заједнице су оне које у Србији имају вишевековни историјски континуитет и чији је правни субјективитет стечен на основу посебних закона, и то Исламска верска заједница и Јеврејска верска заједница.

Пријаве на конкурс подносе се на посебном Пријавном обрасцу који је саставни део конкурсне документације, који се може преузети са интернет стране Градске општине Звездара ([www.zvezdara.rs](http://www.zvezdara.rs)) и са портала е-управе Републике Србије ([www.euprava.gov.rs](http://www.euprava.gov.rs)).

Рок за реализацију пројекта/програма једо краја 2017. године.

Пријаве пристигле након предвиђеног рока, пријаве са непотпуном документацијом, поднете на неодговарајућем обрасцу или које нису у складу са условима овог конкурса, као и пријаве достављене путем факса или електронском поштом и непотписане пријаве, неће се разматрати. Непотпуни конкурсни материјали се неће оцењивати.

Давалац средстава задржава право да од учесника конкурса, по потреби, затражи додатну документацију и информације .

Пријаве и приложена документација се подносиоцима не враћају.

Под потпуном пријавом подразумева се:  
- попуњен „Пријавни образац" (који садржи образац за предлог пројекта и образац за буџет пројекта),

- Одлуку цркве или верске заједнице о изградњи, адаптацији или реконструкцији верског објекта за који се конкурише,

- Доказ о добијеним потребним дозволама и сагласностима надлежних органа предвиђеним законом и прописима који регулишу ову област (за пројекте изградње, одржавања и обнове верских објеката),

- Предмер радова (за пројекте изградње, одржавања и обнове верских објеката),

- Доказ о суфинансирању од партнерске или донаторске организације, ако се пројекат тако реализује (потписан протокол о сарадњи и др.),

- Црква или верска заједница чији предлог буџета за пројекат којим аплицира прелази износ 500.000,00 динара мора доказати да већ има искуство у управљању пројектима који су вредели исто или више колико и пројекат којим аплицира (копије уговора за претходне пројекте).

Конкурсни поступак спроводи Комисија за односе са верским заједницама Градске општине Звездара, коју решењем именује председник Општине. Оцењивање и избор пројеката Комисија врши на основу Правилника о критеријумима, мерилима, условима, начину и поступку доделе средстава за суфинасирање пројеката и програма цркава и верских заједница Градске општине Звездара.

Критеријуми на основу којих ће Комисија оцењивати пројекте пријављене на јавни конкурс су:  
- степен угрожености верског објекта,

- категоризација верског објекта као културног добра (изузетан значај, велики значај, споменик културе), односно значај верског објеката за културу, уметност, историју, уколико верски објекат није утврђен као споменик културе,

- обезбеђено суфинансирање пројекта из других извора,

- реалан финансијски план за предложени пројекат,

- број верника.

Пројекат који је предмет пријаве доставља се у једном примерку, потписан и оверен печатом, у једној запечаћеној пошиљци, на адресу: **Градска општина Звездара, Београд, Булевар краља Александра број 77.**

Предња страна коверте мора садржати следећи текст:

ПРИЈАВА НА **ЈАВНИ КОНКУРС РАДИ ПРИКУПЉАЊА ПРЕДЛОГА ЗА СУФИНАНСИРАЊЕ**

**ПРОЈЕКАТА ЦРКАВА И ВЕРСКИХ ЗАЈЕДНИЦА ИЗ БУЏЕТА ГРАДСКЕ ОПШТИНЕ ЗВЕЗДАРА ЗА 2017. ГОДИНУ, с**а назнаком „НЕ ОТВАРАТИ“

Назив подносиоца пријаве, адреса подносиоца пријаве, назив пројекта/програма

**Рок за подношење пријава на конкурс је 15 дана од дана објављивања, закључно са 3.11.2017. године.**

**Пријаве послате поштом морају носити жиг са датумом, најкасније, 3.11.2017. године, или морају бити предате закључно са 3.11.2017.г. до 15.30 на писарницу Управе Градске општине Звездара, Београд, Булевар краља Александра бр. 77.**

Комисија ће у року најкасније од 60 дана од завршетка конкурса утврдити Предлог одлуке о избору пројеката који садржи списак изабраних пројеката и износе финансијских средстава, као и списак пројеката који нису прихваћени за суфинансирање и исти објавити на званичној интернет страници Градске општине Звездара, Порталу е-Управа и на огласној табли Градске општине Звездара и доставити свим учесницима конкурса.

На Предлог одлуке Комисије учесници конкурса имају право приговора у року од 5 дана од дана њеног објављивања. Одлуку о приговору Комисија доноси у року од 5 дана од дана његовог пријема и иста је коначна.

По истеку рока за приговор, односно по окончању поступка по приговорима, Комисија ће донети Одлуку о избору пројеката који ће се суфинансирати из буџета Градске општине Звездара за 2017. годину и доставити је председнику Градске општине Звездара.

На основу Одлуке о избору пројеката, председник Градске општине Звездара доноси Решење о суфинансирању пројеката цркава и верских заједница из буџета општине Звездара.

За додатне информације на располагању је број телефона: 3405-961 сваког радног дана од 8 до 15 часова и е-меил адреса: [anastasia.stankovic@zvezdara.org.rs](mailto:anastasia.stankovic@zvezdara.org.rs)

Сви кандидати се могу информисати о коначним резултатима конкурса са образложењем на огласној табли Градске општине Звездара и на званичној интернет презентацији Градске општине Звездара [www.zvezdara.rs](http://www.zvezdara.rs) Исти документ ће бити достављен свим учесницима конкурса.

Саставни део овог Конкурса су: „Пријавни образац“, и Правилник о критеријумима, мерилима, условима, начину и поступку доделе средстава за суфинасирање пројеката и програма цркава и верских заједница, у електронској форми.

У Београду, 19.10.2017.г.

Председник

Милош Игњатовић